text: Brand i Horsens: Konfirmationsgæster evakueret
  07 maj 2018 kl. 03.29
  En brand afbrød søndag en konfirmationsfest i Horsens. 
  Rettet: Vi har tidligere skrevet, at der var 100 gæster til konfirmationsfesten. Dette tal var ikke præcist. Vi skrev også tidligere, at der var tale om et forsamlingshus. Bygningen har også andre funktioner. Udtalelserne i artiklen er fra søndag aften. Seneste nyt om sagen findes på tvsyd.dk/horsens. 
  En brand i Kilden i Horsens afbrød søndag en konfirmationsfest.
  Jørn Bystrup, vagtchef, Sydøstjyllands Politi : "Samtlige deltagere i festen blev evakueret, og det skete i god ro og orden"
  - Samtlige deltagere i festen blev evakueret, og det skete i god ro og orden, oplyser vagtchef Jørn Bystrup fra Sydøstjyllands Politi sent søndag aften. 
  Branden, der blev anmeldt klokken 18.11, startede i tagetagen bygningen, som ligger på samme område som Sct. Ibs Skole i Kildegade i Horsens. 
  Ved 21-tiden oplyste politiet, at flammerne var under kontrol. 
  Forinden havde politiet rådet beboere i området omkring Kildegade til at søge indendørs, lukke døre og vinduer samt standse ventilationen, fordi branden udviklede sundhedsskadelig røg.
  Sct. Ibs Skole uskadt - børnene skal komme i skole
  Mens festlokalerne er slemt beskadiget, så fik flammerne ikke fat i skolens lokaler. 
  - Branden kommer derfor ikke til påvirke skolegangen mandag, siger vagtchefen. 
  I forbindelse med branden er personer blevet bragt til hospitalet for at blive tjekket for røgforgiftning.
  - Bortset fra det er ingen personer kommet til skade, siger Jørn Bystrup.
  Årsagen til branden kendes endnu ikke. 
  - Forsamlingshuset er foreløbigt afspærret, og der er stadig efterslukning i gang. Vi skal også have vurderet, om dele af bygningen skal rives ned som følge af nedstyrtningsfare, siger vagtchefen.
  
  